— Калі чалавек прызвычаіўся да чагосьці аднаго, то яму складана перайсці да новага, а калі ўвесь час эксперыментуе — то прасцей. Я вельмі люблю народныя спевы, але не абмяжоўваюся гэтым, спяваю ў розных кірунках. Я вучылася ў музычнай школе па класе фартэпіяна, потым зацікавілася традыцыйнай музыкай, ужо свядома, не адразу пасля школы, а ў 20 гадоў паступіла на кафедру этналогіі і фальклору Універсітэта культуры і мастацтваў. Гэта выдатная школа традыцыйнага спеву, падчас навучання я стала яшчэ граць на гармоніку. Канешне, з фальклору, як і з любой музычнай творчасці, шмат не заробіш. Але пасля ўніверсітэта я працягваю “для душы” граць і спяваць у розных гуртах, як і іншыя выпускнікі нашай кафедры. Нехта працуе з дзеткамі, з бабулямі, нехта стварае сучасную музыку з фальклорнымі матывамі.